14 Mo lefatsheng leno le le tletseng megagaru le bosetšhaba, go nametsa pelo go fitlhela batho ba ba ratang batho ba ditšhaba tsotlhe. Gone ke boammaaruri gore go fenya tlhaolele ga go motlhofo. Mothei wa seteishene sa thelebishene sa CNN, e bong Ted Turner o ne a akgela jaana malebana le tiro ya gagwe e a e dirang le batho ba le mmalwa ba ba nang le bokgoni ba ba tswang mo ditšhabeng tse di farologaneng: “Go kopana le batho bano e ne e le selo se se itumedisang thata. Ke ne ka leba batho bano ba ba tswang mo dinageng tse dingwe e le baagi mmogo le nna mme e seng jaaka ‘batswakwa.’ Ke ne ka simolola go tsaya lefoko ‘motswakwa’ e le tshotlo mme ka tlhoma molao mo CNN wa gore lefoko leo le se ka la tlhola le dirisiwa mo thelebisheneng kgotsa fa go tlotliwa mo diofising. Go na le moo, go ne ga dirisiwa lereo, ‘baditšhaba.’”